**DESCONFINEM-NOS PER SER MÉS SOLIDARIS**

Ja us seré franc d’entrada. Se n’ha parlat tant i tant, s’han escrit tants textos, s’han fet tantes reflexions que em fa mandra obrir la boca o redactar unes línies. En la meva minsa teranyina mediàtica ja hi tinc un dossier «coronavirus» que aplega tot un reguitzell d’articles, intervius i pregàries. Poca cosa es deu poder expressar de nou si no és fer saber com hem viscut aquesta prova tan descomunal i com pensem viure la post-pandèmia. Crec que el testimoni personal sol ser fresc i comporta novetat: quin món deixem, quin món volem, quin món ha de ser la casa comuna de tots. Ens haurem de mullar i decidir d’una vegada, ¿no?

Doncs va, patatum i patapam. L’afirmació és prou clara i consentida per molta gent: «Hi haurà un abans i un després». Però, ep, no s’hi val a fer trampa. La transició és històrica i cadascú fa història. Els passos han de ser personals, concrets, intransferibles pel que fa al canvi de mentalitat, a la nova manera de viure. De l’abans, cadascú n’ha fet la seva experiència, sense que en prenguéssim prou consciència. L’ara i aquí, ens dol i aclapara tant que, desitjant sortir d’aquesta galera ràpidament, potser tampoc en prendrem prou consciència. I del famós després, com que el desconeixem i considerem que és una hipòtesi o un somni o una utopia, vet aquí que d’això sí que evitem prendre’n consciència de debò. I per tant, sense la presa de consciència personal, sempre en connexió amb el bé comú, no anirem enlloc ni arribarem a cap bon port.

¿En què hem de prendre consciència? ¿En què ha de canviar el món i la societat que voldríem diferents, nous? Jo, tu i qui sigui, ¿què decidim aportar de pròpia collita perquè aquest terme referencial de l’abans i el després sigui significatiu, efectiu, honrat i transparent? No hi pot haver excuses ni falses humilitats que hi valguin, cal posar-se al capdavant. Cal assumir les nostres responsabilitats. És el millor que podem oferir, com a primícia i servei, als nostres familiars, amics i ciutadania de l’entorn amb qui maldem per obtenir un benestar de base per a tothom.

I si us va bé, amb aquestes consideracions, dono per acabat aquesta mena d’exercici d’escalfament de les nostres facultats de raonament. Hem quedat que la posada en acció de la transició de l’abans cap al després ha de ser primer personal; i si té embranzida testimonial, segur que aconseguirà ser un element de transformació col·lectiva. ¡Cel i terra, deslliureu-me, doncs, d’esperar que els altres facin el primer pas per afegir-m’hi jo tot seguit! Deslliureu-me de caure en la banal, però molt vírica, temptació d’esperar que el mon canviï, abans que jo no pugi al carro i me n’aprofiti.

I ara sí que prou, no vull continuar predicant i descabdellant troca sense que intenti compartir-vos breument alguns tocs i retocs d’un confinament que m’ha empresonat, perquè aprengués a obrir més els horitzons; m’ha submergit en solitud, perquè aprengués a posar-me millor en comunió de sants i pecadors que som i serem; m’ha privat de relació presencial i animació de les comunitats que tinc encomanades, perquè aprengués a ser més gratuït de cor i a desllastar poder de càrrec, de funció.

Quan vull entreveure com s’ha de transformar la meva vida d’aquí endavant, ja són figues d’un altre paner. ¿Què puc aportar de nou i bo a la nostra societat? ¿Quin suport espero dels altres per entrar en una nova sinergia d’un món més solidari i equitatiu? Uf, molta teca per a un sol àpat. Penso que és millor escollir només uns pocs punts, convidant-nos a mastegar-los bé i a pair-los de gust.

**La solitud té capacitat de crear molta comunió.** Més d’una vegada m’he barallat amb els conceptes de soledat i de solitud. Sento que no diuen el mateix, però veig que molta gent els fa servir indistintament i els diccionaris no acaben d’aclarir-ho. La soledat sembla tenir una connotació més pròpia a la persona, a sentir-se sola, aïllada, desemparada. La solitud, també la viuen les persones, però ella mena un rem molt ample, fins i tot el temps i l’espai en queden amarats. La mare naturalesa és essencialment solitud, però mai es queda sola i té sempre capacitat de generar comunió sense fronteres. Ho vaig experimentar fent la travessa del desert del Sàhara, a l’indret de les muntanyes de l’Assekrem. Aprens a conviure amb tu mateix, sense ningú, sense cap bagatge, amb la nuesa del que ets i prou. Revestit només, si tens la sort de tenir fe, amb la presència de Déu i connectat, si tens un cor de pa de pessic, a la germanor universal.

Doncs bé, confinat a casa aquesta vegada, he apostat per obrir la porta del pis de bat a bat a la solitud gran amiga. Al deixar-la volar, és molt generosa, et transporta gratuïtament a casa dels altres amb un tres i no res. Visites persones estimades, conegudes, envellides, malaltes, colpides per esdeveniments dolorosos... He anat repassant noms, famílies, pobles, països... A més, tenia fotos amuntegades des de feia anys i panys i les he posat en àlbums. Àfrica -les Àfriques- han sobreeixit amb esclat, com no podia ser d’altra manera. Una barreja de passat enyorós i de comunió actualitzada amoroseix la duresa de l’avui, obre camí a l’esperança de demà. És ben cert que la pandèmia ha terroritzat mig món i l’ha privat de mobilitat, però les xarxes socials s’han mantingut fermes i ens han permès de recrear lligams fructuosos. Els mitjans de comunicació són molt gratificants quan els encaminem cap a verals de comunió. També ens distreuen i enganyen i entrebanquen... quan badem.

**Estem embarcats en un mateix vaixell i, per subsistir amb valors d’humanitat, hem de continuar junts.** La tempestat ha sigut de talla planetària. Cap nació ni cap continent se n’ha escapolit. Ha sigut capaç d’enfonsar, de cop i volta, tots els plans dels poderosos i dels rics. Continuem tenint un escull immens davant nostre. És el poder i la riquesa d’uns quants que serveix per empobrir i marginar multituds. Aquest ha sigut i és encara l’ “abans”, del qual hem de preservar-nos perquè el “després” no sigui més del mateix. Alguns experts ja donen el toc d’alerta. Reconeixen que la crisi tindrà repercussions llargues i profundes en l’economia mundial. És de preveure que quan les potències financeres i les grans empreses tornin a aixecar les orelles, tornarà també la fal·lera de guanyar mils de milions de beneficis mentre es va generant injustícia, corrupció i misèria fora d’aquests imperis. Ressorgirà la cantarella tapaboques habitual i és traçarà el cercle viciós de sempre: “es necessita capital per a crear empreses que generin treball i salaris; cal que tot rutlli bé, així creixerem i progressarem.” ¿Qui creix? ¿Qui progressa?

No vull pas fer-me passar per especialista ni molt menys. Em sembla que el llaç d’estrangulament, ja l’estem creant tots plegats, des del mateix moment que volem recuperar tot el perdut, amb la dèria de tornar a ser i fer el que érem i fèiem abans. Es parla de recuperació i de reconstruir, que és gairebé com voler restaurar. ¿Quin esdevenidor nou s’albira? Certament, poder sortir de la precarietat i inseguretat actuals. Ara bé, ni pel nostre propi món ni pel de centenars de milions de persones que viuen en altres continents s’assegura una supervivència digna d’éssers humans. Guerres, emigracions, sequeres, fams, analfabetisme i grans epidèmies continuaran sent el llegat de mitja humanitat.

**La solidaritat, més que un concepte, és una actitud.** I les actituds es revelen en accions concretes. Podem esperar que els països europeus arribin a constituir un fons comú d’ajuda per afavorir els més perjudicats d’entre ells. Bé podríem somiar, vatua, que es constituís un fons mundial d’ajuda als més pobres dels països més pobres, perquè cap ciutadà es quedi sense un mínim vital, sense el dret més fonamental de poder menjar i beure, cosa que no deneguem als nostres animals domèstics. Per començar, a nivell mundial, s’hauria d’eliminar el gran escàndol armamentista i bèl·lic. A nivell nostre, hem quedat que si volem ser honrats i eficaços, hem de mirar cap endins, cor endins. Ser generosos.

Són molt lloables les intencions i les decisions preses d’abaixar-se els sous. Bravo pels qui són conseqüents i porten a terme els seus compromisos. Als qui tenen un sou moderat ja no se’ls pot demanar tant. Jo mateix visc de la pensió de jubilat amb un modest complement que ens dóna el bisbat per la feina encomanada. Però, tot i així, tots podem col·laborar al bé comú. La bona predisposició d’inici és de no acumular sense tenir-ne necessitat; ni béns ni diners.

Creieu-ho, si de veritat decidim que el “després” de la pandèmia ha de ser una altra realitat, no ens queda més remei que des-confinar el cor i donar ales a la solidaritat.

Josep Frigola i Ribas

Maig 2020